נולד באנארץ' (Anarcs) שבהונגריה בשנת תרפ"א 1921, ולמד בעיירה הסמוכה קישוורדה (Kisvarda). גויס בכפיה לפלוגת העבודה של הצבא ההונגרי, והצליח לברוח משם לאחר שנתיים וחצי של עבודת פרך, טבילות אש וחרפת רעב. לאחר מסע ארוך ולאחר שנפל בשבי הרוסי, הצליח לחזור לקישוורדה, ייסד בעיר סניף של בני עקיבא ועסק בקליטת פליטים שהגיעו מהמחנות, ביניהם אסתר בורגר שלה נישא בתחילת תש"ו.
כשעלה לארץ באוניית מעפילים, נתפסה האונייה ואברהם הוגלה לקפריסין, בעוד שרעייתו ובנו שנולד בדרך הורדו למחנה המעצר בעתלית. עם הגיעו לארץ הצטרף אברהם להגנה, ובפרוץ מלחמת השחרור התגייס לצה"ל.
במשך שנים רבות הנהיג את הציבור הדתי בפתח תקווה. היה חבר מזכירות מרכז ישיבות בני עקיבא, ונמנה עם מקימי ישיבת "הכותל" בעיר העתיקה. עמד בראש יוצאי העיירה קישוורדה במשך כל חייו, שמר על קשר רציף עם ראש העיירה ודאג לשימור בתי הקברות היהודיים בעיירה ובכפרי הסביבה. נמנה על מקימי בית העדות בניר גלים ושימש כיו"ר הנהלת הבית בשנים 1992-1995.
נפטר ב-כ' באדר תש"ע (6 במרץ 2010). הותיר אלמנה, שני בנים, נכדים ונינים.